Pismo Franje Tuđmana Aliji Izetbegoviću 27. siječnja 1993.
Pismo predsjednika Republike Hrvatske Franje Tuđmana predsjedniku Republike Bosne i Hercegovine Aliji Izetbegoviću 27. siječnja 1993.

Gospodine Predsjedniče,

Nemili događaji koji se zbivaju ovih dana, u kojima muslimanski ekstremisti u središnjoj
Bosni organizirano, zločinački i brutalno napadaju hrvatska naselja, pucajući na civile i
branitelje, prisiljavaju me da Vam se obratim.

Sinoć je, kao što Vi zasigurno dobro znadete, trideset i pet vojnika HVO poginulo braneći
svoja sela u okolici Busovače pred naletom muslimanskih postrojbi. Ovi su uz to zapalili više
hrvatskih sela. Taj je događaj duboko potresao vodstvo hrvatskog naroda u BiH, koji su se
obratili za pomoć Hrvatskoj, kao i svekolikoj svjetskoj javnosti.

Stoga, duboko zabrinut, apeliram na Vas da zaustavite tu brutalnu agresiju, jer ona može do
krajnjih granica pogoršati odnose između Muslimana i Hrvata u BiH, koje je u dobrom dijelu
Vaše države proteklih mjeseci povezivala borba protiv zajedničkog agresora. Ona će, ako ne
bude zaustavljena, također pogoršati odnose između naših dviju država, a i u potpunosti
onemogućiti protoke humanitarnim koridorima o kojima ovise mnogi životi u BiH.

Građani Hrvatske se pitaju da li je agresija na Hrvate u BiH odgovor na sve ono dobro što
Hrvatska radi za Vaše sunarodnjake:

 u zaštiti i zbrinjavanju pola milijuna izbjeglica;
 u organiziranju, potpori i dostavi goleme humanitarne pomoći;
 u omogućivanju funkcioniranja mnogih Vaših državnih službi u hrvatskim gradovima;
 u svekolikoj potpori za obranu od srpskog agresora;
 u podupiranju iznalaženja što pravednijeg rješenja za konačni ustroj BiH i uspostavi što
skorijeg mira, a u okviru Konferencije u Ženevi.

Koristim ovu priliku da se obratim neposredno hrvatskom i muslimanskom narodu u BiH da
obustave sva međusobna neprijateljstva i ostvare punu suradnju u obrani od zajedničkog
agresora i u pronalaženju rješenja za skladan suživot kao jednakopravno konstitutivni narodi
u BiH.

Nadam se da će Vaša hitra i energična naredba muslimanskim snagama da obustave agresiju
na Hrvate u BiH omogućiti da Hrvati i Muslimani u BiH zbiju snage u obrani od srpsko-crnogorskog i jugo-komunističkog agresora To je ujedno i minimalan preduvjet da bi se u hrvatskoj javnosti mogla održati spremnost za daljnju brigu o izbjeglicama i pružanju ukupne pomoći BIH uz golema vlastita odricanja.

Izvor: 

Pisma